मेरठ. हिंदू महासभा नेता कमलेश तिवारी और स्वामी यशवीर के खिलाफ फास्ट ट्रैक कोर्ट में मुकदमा चलाने की मांग को लेकर मुस्लिम जन मोर्चा ने मेरठ में महापंचायत का ऐलान किया है। मोर्चा के राष्ट्रीय अध्यक्ष शकील अहमद मलिक ने बुधवार को मीडिया को इसकी जानकारी दी।
शकील अहमद मलिक ने बताया कि समर गार्डन 60 फुटा रोड पर होने वाली महापंचायत में जिले के सभी बड़े इमाम और उलेमा शिरक्त करेंगे। महापंचायत में जहां पैगंबर साहब की शान में गुस्ताखी करने वालों के खिलाफ कार्रवाई का मुद्दा रखा जाएगा। वहीं, मुस्लिम समाज को लेकर अन्य बिंदुओं पर भी चर्चा की जाएगी।
'धार्मिक भावनाओं से खिलवाड़'
प्रेस कांफ्रेंस में मुस्लिम जनमोर्चा के पदाधिकारियों ने बीजेपी और संघ के अलावा इनके अन्य सहयोगी संगठनों पर मुसलमानों की धार्मिक भावनाओं से खिलवाड़ करने का आरोप लगाया। मोर्चा ने मांग करते हुए कहा कि बीजेपी और उसके सहयोगी संगठनों में प्रतिबंध लगना चाहिए। जनमोर्चा के राष्ट्रीय अध्यक्ष शकील अहमद मलिक ने कहा कि सपा और बीजेपी में कोई फर्क नहीं है। यही कारण है कि अभी तक कमलेश तिवारी को सजा दिलाए जाने के लिए कोई कार्रवाई नहीं की गई।
'आजादी की लड़ाई में मुसलमानों का योगदान'
शकील अहमद मलिक ने कहा, 'आजादी की लड़ाई में मुसलमानों का सक्रिय योगदान रहा है। हमारे लाखों पूर्वजों के अलावा एक लाख चालीस हजार उलमा-ए-इकराम की शहादत हुई थी। बाबा साहब भीमराव अंबेडकर ने भी संविधान में मुसलमानों का बराबरी का दर्जा दिया है। लेकिन आजादी से लेकर आज तक मुसलमानों की धार्मिक भावनाओं से खिलवाड़ किया गया।''
'बीजेपी सरकार में बढ़ी मुसलमानों के खिलाफ टिप्पणी'
मोर्चा के पदाधिकारियों ने कहा, ''जब से केंद्र में बीजेपी की सरकार आई है तब से मुसलमानों के मजहबी मामलों पर अभद्र टिप्पणी की जा रही है। आरोप लगाते हुए कहा कि संघ परिवार मुसलमानों की धार्मिक भावनाओं से खिलवाड़ कर भारतीय संविधान को तार-तार कर रहा है। पैगंबर की शान में गुस्ताखी बर्दाश्त नहीं की जाएगी। प्रेस कांफ्रेंस में मौलाना मोहम्मद अहमद, हाफिज अंसार, मोबिन अहमद आदि मौजूद रहे।''
hin_Deva hin_Deva hin_Deva hin_Deva hin_Deva hin_Deva hin_Deva hin_Deva